## Mazón: “Complim el nostre compromís amb els Bombers Forestals amb la posada en marxa del tercer torn que garantix la seua operativitat 24 hores els 365 dies de l’any”

*** L’acord té el suport del 82 % de la representació sindical del cos autonòmic i l’han rubricat 5 dels 6 sindicats representants dels treballadors
* Destaca l’augment del pressupost de la SGISE en un 30,3 % perquè “este servici essencial puga comptar amb més mitjans tècnics i humans per a previndre i actuar tots els dies de l’any”
* Indica que este increment “permetrà multiplicar l’operativitat de les unitats, facilitar la seua mobilització i la coordinació de mitjans i millorar l’eficàcia en l’extinció d’incendis”
* Subratlla que “incrementem la plantilla de professionals en 315 treballadors”, la qual cosa permetrà comptar amb 56 unitats terrestres operatives tot l’any i augmentar el nombre d’autobombes a 45, que estaran disponibles durant els 12 mesos**

**Valencia.**

El president de la Generalitat, Carlos Mazón, ha assenyalat que “complim el nostre compromís amb els Bombers Forestals de la Generalitat amb la posada en marxa del tercer torn que garantix la seua operativitat 24 hores els 365 dies de l’any”.

El cap del Consell ha ressaltat que “acabem així amb la temporalitat dels treballadors i els atorguem una estabilitat que millora la seua seguretat” i ha realçat l’acord aconseguit que “parla de cuidar els qui ens cuiden i donar tranquil·litat als qui garantixen la nostra protecció” anant des del rigor a l’arrel d’un problema que era la falta de recursos, de personal i de dotació material.

Un pacte que compta amb el suport del 82 % de la representació sindical del cos autonòmic i que han rubricat 5 dels 6 sindicats dels Bombers Forestals de la Generalitat, a excepció de CCOO-PV.

Així, ha subratllat que este acord, juntament amb la firma del I Pacte de l’Aigua per l’Albufera, “encadena dos fets de gran rellevància que remeten a la protecció i preservació del nostre territori”.

En este sentit, Mazón ha indicat que “perquè tota la nostra activitat siga segura i puga dur-se a terme amb normalitat necessitem disposar dels millors mitjans humans i tècnics, les infraestructures adequades” i els millors sistemes de prevenció i resposta.

Per a fer-ho, el president ha destacat que “en els pressupostos d’enguany, la partida destinada a la Societat Valenciana de Gestió Integral de Servicis d’Emergències (SGISE) creix en un 30,3 % respecte a l’exercici passat” i passa dels 57,4 milions d’euros als 74,88 milions.

Igualment, ha indicat que este increment dels comptes públics “multiplicarà l’operativitat de les unitats, facilitarà la seua mobilització i la coordinació de mitjans i millorarà l’eficàcia davant l’extinció d’incendis”.

Una dotació econòmica que, tal com ha subratllat, “permetrà incrementar la plantilla de professionals en 315 treballadors, i arribarà a les 1.259 persones, de les quals 1.133 són bombers forestals” i passarem de 40 unitats anuals i 16 unitats de reforç a 56 unitats terrestres operatives tot l’any. Amb això, s’incrementa la presència diària de 10 a 12 hores i es disposa de bombers suficients per a tindre unitats terrestres nocturnes durant tot l’any.

El president ha posat en relleu que “este servici essencial guanya força com ja ho teníem previst des del mes d’abril passat quan vam prendre una primera decisió d’ampliar el servici de sis a nou mesos”. Un procés administratiu que, tal com ha assenyalat, “es complix hui definitivament, de manera efectiva i pràctica”.

Igualment, ha agraït als sindicats el seu “vot de confiança, responsabilitat i reivindicació” per a aconseguir “el que mereix l’equip de Bombers Forestals de la Generalitat Valenciana que es juga la vida per defendre’ns tots els dies de l’any”.

**Implantació del tercer torn este estiu**

Amb la posada en marxa del tercer torn este pròxim estiu, es preveu incorporar 257 operatius, quatre operadors de comunicacions, quatre analistes d’emergències, dos tècnics de sistemes d’informació geogràfica, tres coordinadors de mitjans aeris i un coordinador de drons, i es completa la resta del personal fins a les 315 noves incorporacions amb diferents llocs de gestió logística.

D’igual manera, s’implementarà un primer lloc de despatx 24 hores en el Centre de Coordinació d’Emergències de l’Eliana per a aconseguir capacitat de mobilització directa i articular tota la dotació de personal i l’estructura necessària per a la gestió d’este servici.

Així mateix, en compte de disposar de 40 autobombes anuals i 5 de reforç com era l’habitual, s’augmenta el nombre d’autobombes anuals a 45 perquè no siga necessari l’increment extraordinari que fins ara es feia en els mesos de més risc d’incendis. Les unitats helitransportades es mantenen en 6 anuals.

També, s’adquiriran 12 nous vehicles tot terreny i furgonetes 4x4 per a millorar la mobilitat en terrenys complicats i la licitació d’altres 24, així com la compra de sistemes de radiocomunicació, equips informàtics i sistemes de planificació empresarials per a optimitzar l’administració del servici.

Fecha: 09/04/2025